Michael J. Fox: – Jeg burde sett det komme
Parkinsons-rammede Michael J. Fox (61) takker kona for at hun har stått ved hans side i alle de tunge årene. – Tracy er så god, sier Fox i filmdokumentaren «Still: A Michael J. Fox Movie», som har premiere på Apple TV+ i dag, fredag. – Hun er så klok og kjærlig, legger han til. I filmen bretter «Tilbake til fremtiden»-stjernen ut livets opp- og nedturer. Ikke minst er parkinsons-diagnosen sentralt tema. – Dette er min historie, men du kan ikke fortelle min historie uten å ta med henne, sier 61-åringen om kona, Tracy Pollan (62). Parkinson er en nevrodegenerativ sykdom, som kan forårsake utydelig tale og nedsatte motoriske evner. Filmdokumentaren viser at Fox er svært preget av sykdommen. Artikkelen forsetter under filmtraileren: Skuespilleren uttaler ifølge Entertainment Tonight at alt annet han gjorde før Pollan kom inn i livet hans, er for «søppel» å betrakte. De to giftet seg i 1988 og har fire barn sammen.  Men livet skulle brått by på store utfordringer. Fox var på høyden av sin karriere da han i 1998 sto frem og sa at han hadde parkinsons. – Pris å betale Da hadde det gått syv år siden han fikk diagnosen, 29 år gammel. – Jeg burde sett det komme, den kosmiske prisen jeg måtte betale for all min suksess, sier Fox i filmen, ifølge ABC.net. 61-åringen reflekterer over den enorme overgangen fra fattig unggutt til superstjerne på 80-tallet. Han beskriver seg selv som «større enn tyggegummi» på ett tidspunkt. – Man tror den er laget av mur og stein, men det er den ikke. Den er laget av papir og fjær og er en illusjon, sier han om suksessen. Skuespilleren beskriver de første tegnene på sykdommen, all skjelvingen, var en «beskjed fra fremtiden». Fox bruker mye av dokumentaren på å hylle kona. Han sier blant annet at han ikke hadde kommet seg gjennom 80-tallet uten hennes støtte. – Men hun er veldig tydelig på at dette ikke er hennes sykdom. Det er jeg som er syk, ikke henne. Hun hjelper meg og er der for meg, men når alt kommer til alt, så er det ikke hun som er syk. Fox gir kona mye av æren for at han i dag ser på seg selv som et mye sterkere menneske enn han trodde han kunne være, sykdommen tatt i betraktning.  Han takker også henne for at hun har hjulpet ham å finne sitt kall, mening med livet – og viljen til å strekke seg etter det. Fox har nemlig fortsatt å jobbe, og han har et stort engasjement for forskning på parkinsons. I 2000 opprettet han fondet Michael J. Fox Foundation for Parkinsons Research. Fox, også kjent fra TV-serier som «Spin City», «Family Ties», «The Good Wife» og «The Michael J. Fox Show», har vunnet både Golden Globe- og Emmy-priser.  I fjor ble han også belønnet med Æres-Oscar. Kanadisk-amerikanske Fox er i tillegg hedret med egen stjerne på Hollywood Walk of Fame.
Filmdokumentaren «Still: A Michael J. Fox Movie» har premiere på Apple TV+ i dag, fredag. Den gir innblikk i Fox' opp- og nedturer og kampen mot Parkinsons sykdom. Fox (61), som fikk diagnosen som 29-åring, takker kona Tracy Pollan (62) for støtten gjennom alle år. Fox har vunnet både Golden Globe- og Emmy-priser og mottok en Æres-Oscar i fjor. – Jeg burde sett det komme, den kosmiske prisen jeg måtte betale for all min suksess, sier Fox i filmen.